**E a’u mau hoa here,**

 **’Ua fa’aruru mai tātou te ’aerera’a ma’i Tōvī nā te ao**

 **tē haere rā hō’ē matahiti ’e te ’afa i teienei.**

 . **E ārea taime pe’ape’a**

**‘e te ta’a ‘ore**

**ē maoti teie ‘aerera’a ma’i**

 **e rave rahi ta’ata ‘o tei pohe.**

 **I nā ‘āva’e i ma’iri,**

**‘ua hi’opo’a māite tātou i te mau nūmera o te feiā i ro’ohia teie ma’i, tōna mara’ara’a,**

 **te rahira’a o te ārea vi’ivi’i**

**ē tae noa atu i te feiā i pohe i te mahana tāta’itahi.**

 . **‘Ua ro’ohia mai tātou i teie ‘aerera’a ma’i nā te ao**

**‘e te rāve’a nō te upo’otia i ni’a i teie ma’i,**

 **‘oia ho’i tō tātou ‘āmuira’a i tō tātou pūai**

 **‘e tō tātou hō’ēra’a i mua teie ‘ati.**

 **I teie mahana, tē hina’aro nei tātou**

 **e fa’aha’amana’o i te feiā i pohe i muri a’e te ro’o-hia-ra’a i teie tirotiro,**

**e rave rahi ‘o rātou tei ora ‘ōtahi noa.**

  **Tē hina’aro nei tātou e fa’aha’amana’o i tō rātou i’oa,**

**tō rātou hoho’a ‘e te ora i orahia mai e rātou.**

**‘Ua mo’e rātou ia tātou i teie mahana,**

**tē māuiui nei ‘e te ‘oto nei tātou,**

**‘āre’a rā**

 **e’ita tō rātou hoho’a e mo’e ia tātou :**

**tē vai noa rā i roto i tō tātou ‘ā’au.**

**No reira, e turama tatou i teie po,**

**i teie mau mori hinu**

**ei fa’a’itera’a i to tatou tapa’o Aroha**

 **no te mau ta’ata ato’a tei vaiho mai ia tatou.**

 **Tē ha’amana’o ato’a nei tātou**

 **i te mau ‘utuāfare tei fa’aruru i teie ‘ati**

**o tei fa’ahuru’ē i tō rātou orara’a.**

 **Tē māuiui noa rā te feiā i ro’ohia teie ma’i Tōvi**

**‘e te ‘oto noa rā te mau ‘utuāfare nā roto i te fa’aru’era’a mai o te hō’ē o rātou,**

**te tahi hoa iti herehia**

**‘o tā rātou i ‘ore i ‘ite i te taime hōpe’a**

**nō te fa’a’ite i tō rātou here ‘e tō rātou aroha ‘ia au i te fa’anahora’a e au.**

  **Tē ‘āmui nei tātou i teie mau ‘utuāfare**

**i roto i te ‘ati tā rātou i fa’aruru na.**

 **‘Ua ‘ite tātou tō rātou hepohepo rahi, nō reira,**

 **i roto i teie ārea taime fifi,**

**te fa’a’ite nei tātou i tō tātou tāpa’o tāmahanahana**

 **‘e tō tātou vai-hō’ē-ra’a i piha’i iho ia rātou.**

 **Tē hina’aro ato’a nei tātou**

**e fa’a’ite i tō tātou tāpa’o ha’amāuruuru**

**i te mau huira’atira ‘o tei pūpū mai i tā rātou tauturu ;**

 **e te’ote’o rahi tō tātou i mua i te feiā ‘o tei rohi tāmoni ‘ore,**

 **te mau ‘āvirira’a,**

**te mau tā’ātira’a tōro’a, te mau rave ‘ohipa a te Hau ‘o tei pupu i tō rātou taime nō te tauturu i tō tātou nūna’a.**

  **‘Ua rave mai rātou i te ‘ohipa faufa’a mau**

 **nō te maita’i o te huira’atira.**

**Te mau tavini no te Atua no ta ratou tamahanahana i te mau utuafare ati**

 **Ē tae noa mai ā i teie mahana, tē rohi noa rā rātou nō te tinai i teie aerera’a ma’i nā te ao.**

 **Nō reira e a’u mau hoa here,**

 **ma te ‘ā’au ha’eha’a, a pure ana’e tātou i tō tātou Fatu**

 **‘o teie poiete i teie ao,**

**‘ia nīni’i mai ‘oia i tâna taururu, tōna maita’i ‘e tāna Karatia**

**mai te pāpa’ihia i roto i te puta Parareipomeno 2 i te pene 7, ‘īrava 14.**

 **« Ia fa’aha’eha’a mai to’u ra ta’ata**

**tei ma’irihia i to’u ra i’oa,**

 **e ia pure, e ia imi mai i to’u nei mata,**

**e ua fariu mai i ta ratou parau ino ra,**

 **ei reira vau e fa’aro’o ai i ni’a i te ra’i,**

**e fa’a’ore au i ta ratou hara,**

**e e fa’aora vau i to ratou fenua. »**

 **Nō reira e a’u mau hoa here,**

**‘ā ‘āmui ana’e tātou pauroa i roto i te pure ha’apaera’a o teie tāpati 05 nō tetepa matahiti 2021 tei**

**tāpa’ohia e te Mahana o te Aroha nā te Ao.**

**‘A āmui ana’e i tā tātou mau pure nō te Hau ‘e te Fa’aorara’a.**

 **Nō reira, tē hina’aro nei au e ha’amauruuru maita’i i te mau fa’aterera’a o te mau ‘Ētāretia o tō tātou Fenua**

 **nō tā rātou ‘āpe’era’a,**

**tā rātou turura’a**

**ma te pi’i i te ‘amuitahira’a o te feiā fa’aro’o**

 **i te ha’apae i te mā’a i teie tāpati mai te hora 6 i te po’ipo’i ē tae atu i te hora 12 i te avatea.**

 **‘Ia pupu mai teie ārea ha’apaera’a mā’a i te Maita’i,**

 **te Tāmahanahana ‘e te Ti’aturira’a.**

 **E hia’ai rahi tō te Fenua ia ‘oe, iā’u, ia tātou pauroa.**

**Mauruuru.**